SET พรุ่งนี้ผันผวน ขณะตลาดรอผลประชุมเฟด
บล.อาร์เอชบี โอเอสเค มองแนวโน้มการลงทุนพรุ่งนี้ตลาดจะผันผวน เนื่องจากตลาดสัปดาห์หน้าจะมีการประชุมธนาคารกลางสหรัฐ (FED) ในวันที่ 16-17 มิ.ย. ซึ่งจะต้องติดตามต่อไป พร้อมให้แนวรับ 1,505 จุด ส่วนแนวต้าน 1,520 จุด
11 มิ.ย. 2558

นายศราวุธ เตโชชวลิต ผู้อำนวยการอาวุโส ฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยวันนี้ (11 มิ.ย.) ปรับตัวขึ้นในทิศทางเดียวกับตลาดหุ้นทั่วโลก ด้านตลาดภูมิภาคเอเชียอยู่ในแดนบวกเกือบหมด โดยได้แรงหนุนจากเรื่องของกรีซที่ทางเยอรมนีอาจยอมรับในบางข้อต่อแผนปฏิรูปเศรษฐกิจของกรีซ
ส่วนในประเทศก็เรื่องของคณะกรรมการนโยบายการเงิน (กนง.) ที่คงอัตราดอกเบี้ยไว้ ทำให้มีแรงเก็งกำไรเข้ามาที่หุ้นในกลุ่มธนาคาร ซึ่งก่อนหน้านี้ได้ปรับตัวลงไปมาก และยังได้แรงหนุนจากหุ้นในกลุ่มพลังงานด้วยจากราคาน้ำมันที่ได้ปรับตัวขึ้นมา
แนวโน้มการลงทุนพรุ่งนี้คาดว่าตลาดจะผันผวน เนื่องจากตลาดสัปดาห์หน้าจะมีการประชุมธนาคารกลางสหรัฐ (FED) ในวันที่ 16-17 มิ.ย. ซึ่งจะต้องติดตามต่อไป พร้อมให้แนวรับ 1,505 จุด ส่วนแนวต้าน 1,520 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 343.00 บาท ลดลง 1.00 บาท
TPIPL ปิดที่ 2.96 บาท เพิ่มขึ้น 0.14 บาท
TASCO ปิดที่ 17.70 บาท ลดลง 1.70 บาท
JAS ปิดที่ 6.20 บาท เพิ่มขึ้น 0.05 บาท
PTTGC ปิดที่ 68.25 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์